b'\n_START_ARTICLE_\nMariner 10\n_START_SECTION_\nKosminis aparatas ir jo sistemos\n_START_PARAGRAPH_\n\xe2\x80\x9eMariner 10\xe2\x80\x9c, kaip ir vis\xc5\xb3 \xe2\x80\x9eMariner\xe2\x80\x9c programos kosmini\xc5\xb3 aparat\xc5\xb3, pagrind\xc4\x85 sudar\xc4\x97 a\xc5\xa1tuonkamp\xc4\x97 magnio strukt\xc5\xabra, kurioje elektronikai i\xc5\xa1 viso buvo skirti 8 skyriai. Strukt\xc5\xabros matmenys: \xc4\xafstri\xc5\xbeain\xc4\x97 1,39 m, auk\xc5\xa1tis 45,7 cm. Dvi saul\xc4\x97s baterij\xc5\xb3 plok\xc5\xa1t\xc4\x97s, kuri\xc5\xb3 ilgis 2,69 m, plotis 0,97 m, bendras plotas 5,1 m\xc2\xb2, pritvirtintos strukt\xc5\xabros vir\xc5\xa1uje. Pilnai i\xc5\xa1siskleidusio kosminio aparato matmenys buvo 8 m plo\xc4\x8dio pla\xc4\x8diausioje vietoje, ir 3,7 m nuo \xc5\xbeemo jautrumo antenos vir\xc5\xa1utinio ta\xc5\xa1ko iki apsauginio terminio skydo apatinio ta\xc5\xa1ko. Prie vieno a\xc5\xa1tuonkampio korpuso vir\xc5\xa1utinio kra\xc5\xa1to buvo pritvirtintas 5,8 m ilgio stiebas su magnetometrais._NEWLINE_Bendra kosminio aparato mas\xc4\x97 paleidimo metu siek\xc4\x97 502,9 kg (29 kg mas\xc4\x97s sudar\xc4\x97 reaktyvinis kuras ir dujos). Bendra \xc4\xafrangos mas\xc4\x97 kosminiame aparate - 79,4 kg._NEWLINE_222 N skysto raketinio kuro hidrazino variklis sumontuotas kosminio aparato a\xc5\xa1tuonkamp\xc4\x97s strukt\xc5\xabros centre, \xc5\xa1alia jo \xe2\x80\x93 sferinis kuro bakas. Variklio i\xc5\xa1metam\xc5\xb3j\xc5\xb3 med\xc5\xbeiag\xc5\xb3 snapelis (raketinio variklio anga) i\xc5\xa1vestas per saul\xc4\x97s skyd\xc4\x85. Du komplektai, sudaryti i\xc5\xa1 trij\xc5\xb3 por\xc5\xb3 azot\xc5\xb3 duj\xc5\xb3 i\xc5\xa1metimo ang\xc5\xb3, skirt\xc5\xb3 kosminio aparato pad\xc4\x97\xc4\x8diai erdv\xc4\x97je keisti, i\xc5\xa1d\xc4\x97styti saul\xc4\x97s baterij\xc5\xb3 galuose. Kosminio aparato valdym\xc4\x85 atliko viduje sumontuotas kompiuteris su 512 \xc5\xbeod\xc5\xbei\xc5\xb3 atmintimi._NEWLINE_\xe2\x80\x9eMariner 10\xe2\x80\x9c tur\xc4\x97jo varikliu valdoma l\xc4\x97k\xc5\xa1t\xc4\x97s formos auk\xc5\xa1to jautrumo anten\xc4\x85 su 1,37 metro skersmens aliuminio korini\xc5\xb3 disk\xc5\xb3 paraboliniu reflektoriumi, sumontuotu ant stiebo, prijungto prie karkaso \xc5\xa1ono. \xc5\xbdemo jautrumo bekryp\xc4\x97 antena sumontuota 2,85 m stiebo vir\xc5\xa1uje. Turima ry\xc5\xa1i\xc5\xb3 \xc4\xafranga buvo \xc4\xafmanoma duomenis perduoti 117,6 kbps sparta._NEWLINE_Pozicijai erdv\xc4\x97je nustatyti \xe2\x80\x9eMariner 10\xe2\x80\x9c aparate buvo sumontuotas Kaponus \xc5\xbevaig\xc5\xbed\xc4\x97s sekimo \xc4\xafrenginys bei saul\xc4\x97s krypties jutikliai. Kosminio aparato viduje sumontuota \xc4\xafranga buvo izoliuota daugiasluoksn\xc4\x97mis termin\xc4\x97mis paklod\xc4\x97mis. Saul\xc4\x97s skydas, sumontuotas kosminio aparato apa\xc4\x8dioje, skirtas apsaugoti kosmin\xc4\xaf aparat\xc4\x85 i\xc5\xa1 \xc4\xaf Saul\xc4\x99 atsuktos pus\xc4\x97s._NEWLINE_Mokslin\xc4\x97 kosminio aparato \xc4\xafranga gal\xc4\x97jo atlikti Veneros ir Merkurijaus atmosferos, pavir\xc5\xa1iaus ir fizikini\xc5\xb3 charakteristik\xc5\xb3 matavimus. \xc4\xaerang\xc4\x85 sudar\xc4\x97 televizijos kamera, magnetini\xc5\xb3 lauk\xc5\xb3, plazmos jutikliai, infraraudon\xc5\xb3j\xc5\xb3 spinduli\xc5\xb3 (IR) radiometras, ultravioletini\xc5\xb3 spinduli\xc5\xb3 (UV) spektroskopas, radijo signal\xc5\xb3 jutikliai. Pirm\xc4\x85 kart\xc4\x85 sumontuoti eksperimentiniai rentgeno ir auk\xc5\xa1to da\xc5\xbenio bang\xc5\xb3 si\xc5\xb3stuvai.\n_START_SECTION_\nSkrydis\n_START_PARAGRAPH_\n\xe2\x80\x9eMariner 10\xe2\x80\x9c kartu su raketa ne\xc5\xa1\xc4\x97ja Kened\xc5\xbeio kosmini\xc5\xb3 skryd\xc5\xbei\xc5\xb3 centre paleistas 1973 m. lapkri\xc4\x8dio 3 d. 05:45:00 UTC, per 25 minutes buvo nugabentas \xc4\xaf skryd\xc5\xbeio \xc4\xaf Vener\xc4\x85 trajektorijos prad\xc5\xbeios viet\xc4\x85. \xc4\xae Saul\xc4\x99 nukreipto apsauginio skydo elektrostatiniai jutikliai pilnai nei\xc5\xa1siskleid\xc4\x97, tod\xc4\x97l nebebuvo \xc4\xafmanoma panaudoti elektrostatinio analizatoriaus ir elektron\xc5\xb3 spektrometr\xc5\xb3 eksperimentams atlikti. Taip pat nustatyta, kad sugedo televizijos kamer\xc5\xb3 \xc5\xa1ildytuvai, tod\xc4\x97l kameros \xc4\xafjungiamos visai ekspedicijos trukmei, kad d\xc4\x97l \xc5\xbeem\xc5\xb3 temperat\xc5\xabr\xc5\xb3 neb\xc5\xabt\xc5\xb3 pa\xc5\xbeeista j\xc5\xb3 optika._NEWLINE_Pra\xc4\x97jus 10 dien\xc5\xb3 po paleidimo atliktas kurso korekcijos manevras. J\xc4\xaf \xc4\xafvykd\xc5\xbeius sutriko pozicijos erdv\xc4\x97je nustatymas, d\xc4\x97l to, kad Kaponus \xc5\xbevaig\xc5\xbed\xc4\x97s jutiklis \xe2\x80\x9epamet\xc4\x97\xe2\x80\x9c \xc5\xbevaig\xc5\xbed\xc4\x97s krypt\xc4\xaf, nusitaikydamas \xc4\xaf ry\xc5\xa1k\xc5\xb3 ta\xc5\xa1k\xc4\x85, esant\xc4\xaf ant paties kosminio aparato. V\xc4\x97liau jutiklio veikla buvo atstatyta. Skryd\xc5\xbeio metu kosminio aparato kompiuteris taip pat k\xc4\x97l\xc4\x97 problem\xc5\xb3, netik\xc4\x97tai persikraudamas._NEWLINE_1974 m. sausio 21 d. atlikta dar viena kurso korekcija. 1974 m. vasario 5 d. \xe2\x80\x9eMariner 10\xe2\x80\x9c praskriejo Vener\xc4\x85, artimiausias ta\xc5\xa1kas vir\xc5\xa1 Veneros pavir\xc5\xa1iaus \xe2\x80\x93 5768 km, ir perdav\xc4\x97 \xc4\xaf \xc5\xbdem\xc4\x99 pirm\xc4\x85sias artimas Veneros nuotraukas._NEWLINE_Atlikus kurso manevrus, naudojantis Veneros gravitacijos j\xc4\x97gomis, kosminis aparatas nukreipiamas skryd\xc5\xbeiui Merkurijaus link. Pakeliui v\xc4\x97l \xc4\xafvyko pozicijos erdv\xc4\x97je nustatymo anomalija, kursas buvo atstatytas naudojant dujas ir nukreipiant kosmin\xc4\xaf aparat\xc4\x85 reikalinga linkme. 1974 m. kovo 29 d. 20:46 UTC \xe2\x80\x9eMariner 10\xe2\x80\x9c kirto Merkurijaus orbit\xc4\x85. \xc5\xa0iuo momentu kosminis aparatas buvo tik 704 km vir\xc5\xa1 planetos pavir\xc5\xa1iaus. Antr\xc4\x85 kart\xc4\x85 tai \xc4\xafvyko 1974 m. rugs\xc4\x97jo 21 d. 48069 km auk\xc5\xa1tyje. Tre\xc4\x8di\xc4\x85 kart\xc4\x85 \xe2\x80\x9eMariner 10\xe2\x80\x9c praskriejo planet\xc4\x85 1975 m. kovo 16 d. ir buvo tik 327 km auk\xc5\xa1tyje. Vis\xc5\xb3 praskriejim\xc5\xb3 metu buvo fotografuojamas planetos pavir\xc5\xa1ius, atliekami magnetinio lauko matavimai. In\xc5\xbeineriniai testai buvo atliekami iki 1975 m. kovo 25 d., kol baig\xc4\x97si pozicijos kontrolei valdyti skirtos dujos; misija nutraukiama.'